
Nyelvi szakadék a 21. században? Hátrányos helyzetű településen élő óvodások nyelvhasználata Bernstein nyelvi kódok elmélete alapján

Kulcsszavak: nyelvhasználat; nyelvi kódok; hátrányos helyzet; óvodáztatás
Basil Bernstein elméletében a tanulók társadalmi helyzete és nyelvhasználata közötti összefüggésekre hívja fel a figyelmet, amely két eltérő nyelvi kód elsajátításából ered. Feltevése szerint az iskolai pályafutás során a korlátozott nyelvi kódot használók hátrányba kerülnek, sőt eleve hátrányból indulnak, ugyanis az oktatási rendszer elsősorban a kidolgozott nyelvi kódra épít. Bernstein sokat hivatkozott munkássága fontos hazai kutatásokat alapozott meg, de kevés friss vizsgálat ismeretes.
Kutatásunkban nagycsoportos óvodások beszédének elemzésére vállalkoztunk Bernstein nyelvi kódok elméletére alapozva. Célunk volt megvizsgálni, hogy kiegyenlítik-e a lakóhelyi hátrányok mentén megfigyelhető nyelvi különbségeket a kötelező óvodáztatás, valamint az Óvodai nevelés országos alapprogramjában leírt beszédre irányuló elvárások és óvodai tevékenységek. 
A lakóhelyi hátrányok megragadásához a 105/2015. (IV. 23.) Korm. rendelet szerinti településkategóriák és a hátrányos helyzetű óvodások arányára vonatkozó KSH adatok segítségével három terepen végeztük el az adatfelvételt: egy hátrányos helyzetű (HH), egy kevésbé hátrányos helyzetű (KHH) és egy nem hátrányos helyzetű (NHH) település egy-egy óvodájában (N=39). Három játékos feladat segítségével vizsgáltuk az óvodások beszédét. A gyerekek beszédproduktumaihoz skálarendszert alkotva pontokat rendeltünk. A mérőeszközök, dimenziók, mutatók és skálák kialakítását alapos és körültekintő munka előzte meg, amelynek során adaptáltuk Bernstein, valamint követői és kritikusai munkáit, továbbá – korunk óvodásai igényeinek figyelembevétele miatt – pilot terepmunkát is végeztünk.
Elemzésünk során a HH csoport alulmaradását tapasztalhattuk több skála esetében is, hol látványosan (melléknevek, szószám, mondat összefüggés az első feladatnál, főnév-ige kapcsolat), hol kisebb mértékben (kötőszók, bővített mondatok, személyes névmások használata). Eredményeink összességében alátámasztják, hogy a több évtizede alkotott elmélet és jellemzői a mai napig érvényesek: a lakóhelyi hátrányok mentén nyelvi különbségek figyelhetők meg. Eredményeink felhívják a figyelmet az óvodai anyanyelvi fejlesztés hatékonyságnövelésének szükségességére, ami az iskolai esélyegyenlőséget jobban tudná támogatni. Eredményeink alapján játékos anyanyelvi fejlesztési feladatbank összeállítását javasoljuk, amit a 3-6 évesekkel foglalkozó pedagógusok használhatnak a mindennapokban.



